送敬之
作者：韓淲
朝代：宋

paragraphs: 一笑招真巖，屈指如昨日。
梅雨打溪船，回路頓蕭瑟。
豈知數載後，相逢仕塗出。
復是暮春時，薰風轉呂律。
武夷山甚高，千丈聳崷嵂。
昧者信誰知，見者多自失。
名父難爲子，世論莫深詰。
要使學力健，用則定爵秩。
我亦理征帆，相將坐林密。
先乃送君歸，斑衣入堂室。
從容奉親歡，豈但文度膝。